जिला मुख्यालय के जिला अस्पताल परिसर में स्थित मदर एण्ड चाइल्ड विंग में प्रारंभिक स्तर पर निर्माण में हुई घपलेबाजी सामने आई है। एसीबी के उपाधीक्षक जाकिर अख्तर अपनी टीम एवं पीडब्ल्यूडी व एनआरएचएम के अभियंताओं के साथ सुबह करीब 11 बजे जेएलएन अस्पताल पहुंचे। यहां एमसीएच विंग के ग्राउण्ड फ्लोर सहित ऊपरी मंजिल की दीवारों एवं फर्श व छत आदि के निर्माण में प्रयुक्त सामग्री के गुणवत्ता की जांच के लिए नमूने लिए। इनकी तकनीकी गुणवत्ता बेहद ही घटिया मिली। मौके पर मौजूद एनआरएचएम के सहायक अभियंता अनिल अग्रवाल ने भी माना कि निर्माण के दौरान गुणवत्ता का ध्यान नहीं रखा गया।